Conakry

Conakry (Kɔnakiri în limba sosso) este capitala Guineei și cel mai mare oraș al acestei țări, având un sfert din populația țării. Conakry este port la Oceanul Atlantic și cel mai important centru economic, financiar și cultural al țării. Populația sa, conform recensământului Guineei din 2025, era de 3.407.327 de locuitori, adică aproximativ o șesime din populația țării. Așezare Localitatea Conakry ocupa inițial doar insula Tombo, care aparține Insulelor Los; ulterior s-a extins și pe peninsula Kaloum, iar astăzi acestea sunt unite printr-un istm. Istorie Conakry a fost inițial întemeiat pe mica insulă Tombo și ulterior s-a extins pe peninsula vecină Kaloum, o fâșie de pământ lungă de 36 de kilometri și lată între 0,2 și 6 kilometri. Orașul a fost practic fondat după ce Marea Britanie a cedat insula Franței în 1887. În 1885, cele două sate insulare, Conakry și Boubinet, aveau mai puțin de 500 de locuitori. Conakry a devenit capitala Guineei Franceze în 1904 și a prosperat ca port de export, mai ales după ce o cale ferată (astăzi închisă) către Kankan a deschis interiorul țării pentru exportul pe scară largă de arahide. În deceniile de după obținerea independenței Guineei în 1958, populația orașului Conakry a crescut exploziv, de la 50.000 de locuitori în 1958 la 600.000 în 1980 și la peste 2 milioane în prezent. Suprafața redusă a orașului și izolarea sa relativă față de continent, deși reprezentau un avantaj pentru fondatorii coloniali, au creat o povară infrastructurală după independență. În 1970, conflictul dintre forțele portugheze și combatanții mișcării de independență PAIGC din Guineea Portugheză vecină (astăzi Guineea-Bissau) s-a extins în Republica Guineea, când un grup de 350 de soldați portughezi și loialiști guineeni au debarcat lângă capitala Conakry, au atacat orașul și au eliberat 26 de prizonieri de război portughezi deținuți de PAIGC înainte de a se retrage, nereușind să răstoarne guvernul sau să ucidă conducerea PAIGC. Camp Boiro, un lagăr de concentrare temut în timpul regimului lui Sékou Touré, era situat în Conakry. Potrivit organizațiilor pentru drepturile omului, 157 de persoane au murit în timpul protestelor din Guineea din 2009, când junta militară a deschis focul asupra a zeci de mii de protestatari din oraș la 28 septembrie 2009. Geografie Inițial situat pe insula Tombo, una dintre Insulele Los (Îles de Los), orașul s-a extins ulterior pe peninsula vecină Kaloum. Climă Conform clasificării climatice Köppen, Conakry are un climat tropical de muson (Köppen: Am). Orașul prezintă un sezon ploios și un sezon secetos. Ca în cea mai mare parte a Africii de Vest, sezonul secetos al orașului Conakry este dominat de vântul harmattan între decembrie și aprilie. Ca urmare, în aceste luni cad foarte puține precipitații în oraș. Comparativ cu majoritatea Africii de Vest, sezonul ploios din Conakry are cantități extraordinare de precipitații, cu o medie de peste 1.100 milimetri atât în iulie, cât și în august. Din acest motiv, precipitațiile anuale medii ale orașului Conakry ajung la aproape 3.800 milimetri. Totuși, sezonul secetos rămâne arid, ianuarie și februarie înregistrând în medie doar 1 milimetru de precipitații. Lumina solară este mai redusă în sezonul ploios decât în cel secetos, august având cea mai mică durată de însorire, iar martie cea mai mare. Populație Sectoare Capitala guineeană este formată din 5 sectoare. Începând cu vârful peninsulei acestea sunt: Kaloum - centrul orașului, Dixinn - aici se află universitatea și majoritatea ambasadelor, Ratoma - cunoscută pentru viața de noapte, Matam și Matoto - unde se găsește aeroportul Gbessia. Sistemul de numerotare în Conakry etichetează toate străzile cu silaba KA urmată de 3 cifre, număr impar pentru străzile orientate în direcția nord-sud și pare pentru cele orientate în direcția est-vest, de exemplu KA044. Turism Muzeul Național al Guineei Guinea Palais de Peuple Marea Moschee din Guineea Viața de noapte din Iles de Los Grădinile Botanice Economie Conakry este cel mai mare oraș al Guineei și centrul său administrativ, de comunicații și economic. Economia orașului se învârte în mare parte în jurul portului, care dispune de facilități moderne pentru manipularea și depozitarea mărfurilor, prin care sunt exportate alumină și banane. Industria de producție include produse alimentare și ciment, produse metalice și produse petroliere. Note Legături externe Materiale media legate de Conakry la Wikimedia Commons